Diari Oficial de la Generalitat Valenciana


Sumari del DOGV 3235, del 05-05-1998 (1998/2840)

ORDRE de 30 de març de 1998, de la Conselleria de Presidència, per la qual s’homologuen els Estatuts de la Mancomunitat de El Tejo.
-----------------------------------------------------------------------------------------------------------------------------------

### Dades del document

Número de DOGV
:   3235

Data del DOGV
:   05-05-1998

Secció del DOGV
:   III. CONVENIS I ACTES - G) ALTRES ASSUMPTES

Número del document
:   1998/2840


Data del document
:   30-03-1998

Organisme emissor
:   Conselleria de Presidència

Tipus de document
:   Ordre

ORDRE de 30 de març de 1998, de la Conselleria de Presidència, per la qual s'homologuen els Estatuts de la Mancomunitat de El Tejo. [1998/Q2840]
  
Els plens dels ajuntaments de Requena, Chera i Siete Aguas acordaren aprovar la creació de la Mancomunitat de El Tejo, així com els estatuts que han de regir-la.
  
Una vegada remés l'expedient tramitat i els estatuts aprovats a aquesta Conselleria, no s'hi adverteix cap infracció de l'ordenament jurídic, ni menyscabament de les competències d'aquesta comunitat autònoma, ni interferència en el seu exercici.
  
Per tot això, i d'acord amb allò que s'ha disposat en el Reial Decret 695/1979, de 13 de febrer, de transferències en relació amb el Decret 10/1985, de 21 de juny, de la Presidència de la Generalitat Valenciana, i el Decret 9/1996, de 16 de gener,
  
ORDENE
  
Article únic
  
S'homologuen els Estatuts de la Mancomunitat de El Tejo, després d'haver-se acreditat en l'expedient la legalitat de les actuacions.
  
València, 30 de març de 1998
  
El conseller de Presidència,
  
JOSÉ JOAQUÍN RIPOLL SERRANO
  
Estatuts de la Mancomunitat El Tejo
  
Capítol I
  
Disposicions generals
  
Article 1. Constitució de la Mancomunitat
  
1. Els municipis de Chera, Siete Aguas i Requena es constitueixen voluntàriament en mancomunitat amb personalitat jurídica per al compliment dels serveis que es determinen en l'article d'aquests estatuts, i els seus termes municipals constitueixen l'àmbit territorial de l'entitat. La mancomunitat tindrà personalitat i capacitat jurídica per al compliment dels seus fins específics.
  
2. Constituïda la mancomunitat podran integrar-s'hi els municipis que així ho decidisquen i es troben compresos en les condicions establides en els estatuts, i aquests assumiran les obligacions que s'hi determinen.
  
3. La integració ha de ser autoritzada per la Junta de Govern, amb la sol·licitud prèvia en què s'expressaran els motius, i s'adjuntarà el certificat de l'acord que expresse la voluntat d'integrar-se i d'acatar-ne els estatuts i les altres normes que la regulen.
  
4. Per tràmits anàlegs, sense que necessite autorització de la Junta de Govern, podrà separar-se de la Mancomunitat qualsevol dels ajuntaments que la integren, però hauran d'estar al corrent de les seues aportacions econòmiques.
  
Article 2. Denominació i seu
  
La Mancomunitat es constitueix amb la denominació El Tejo, amb seu pròpia al municipi de Requena, on radicaran els seus òrgans de govern i administratius.
  
Capítol II
  
Fins de la Mancomunitat
  
Article 3. Fins de la Mancomunitat
  
1. Els fins de la Mancomunitat, en el seu àmbit territorial són:
  
a) Defensa del medi ambient i equilibri ecològic.
  
b) Prevenció i millora de la salubritat, higiene i medi ambient.
  
c) Convenis de col·laboració amb l'administració de l'estat i amb la comunitat autònoma per a la prestació i gestió de serveis d'interés general per a la Mancomunitat.
  
d) Constitució de consorcis amb altres administracions públiques de diferent ordre i naturalesa per a fins de la Mancomunitat.
  
e) Potenciar i facilitar els recursos necessaris per a pal·liar la problemàtica social, personal i familiar que es puga plantejar a qualsevol ciutadà.
  
f) Coordinar els centres i serveis de caràcter social de la zona.
  
g) Assessorament jurídic, tècnic i administratiu.
  
h) Foment del desenvolupament comercial, industrial, agrícola.
  
i) Vies de comunicació i transport públics.
  
j) Desenvolupament econòmic, sociocultural i turístic dels municipis associats.
  
k) Patrimoni historicoartístic i arqueològic.
  
l) Qualsevol altre que s'establisca.
  
2. Per a l'assumpció de nous serveis caldrà la conformitat de totes les entitats mancomunades per acord del ple d'aquestes per majoria absoluta.
  
3. La prestació i explotació dels serveis podrà realitzar-la la Mancomunitat conforme a qualsevol de les formes previstes en l'ordenament jurídic vigent.
  
Article 4. Potestats i prerrogatives
  
1. D'acord amb els fins que ha de complir, com a administració pública, correspon a la Mancomunitat exercir les següents potestats, de conformitat amb allò que s'ha disposat en la legislació de règim local:
  
a) La reglamentària i d'autoorganització.
  
b) La tributària i financera.
  
c) La de programació o planificació.
  
d) La d'investigació, delimitació, desnonament i recuperació d'ofici dels seus béns.
  
e) La d'execució forçosa i la sancionadora.
  
f) La de revisió d'ofici dels seus actes i acords.
  
2. També gaudeix de les següents prerrogatives:
  
a) La de presumpció de la legitimitat i la d'efectivitat dels seus actes i acords.
  
b) La d'inembargabilitat dels seus béns i drets, en els termes establits per les lleis, i les de prelació, preferència i altres prerrogatives reconegudes en relació amb els seus crèdits, sense perjudici de les que corresponguen a les hisendes de l'estat i de la comunitat autònoma.
  
c) La d'exempció d'impostos de l'estat i de la comunitat autònoma, en els termes establits per les lleis.
  
3. La Mancomunitat pot sol·licitar als municipis integrants l'exercici de les seues potestats expropiatòries, d'acord amb la legislació vigent, i la Mancomunitat actuarà com a beneficiària de l'expropiació forçosa.
  
Article 5. Personalitat
  
1. En general i dins de la legalitat i del seu àmbit competencial, la Mancomunitat pot posseir, adquirir, reivindicar, permutar, gravar i alienar tota classe de béns i celebrar contractes, establir i explotar serveis i realitzar qualsevol acte necessari per al compliment dels seus fins.
  
2. La Mancomunitat determinaria la forma de prestació dels serveis i podrà aprovar els reglaments de funcionament intern i de la prestació dels serveis.
  
Capítol III
  
Òrgans de govern i administració
  
Article 6. Òrgans de la Mancomunitat
  
1. Els òrgans de govern de la Mancomunitat són:
  
a) La Junta de Govern.
  
b) El president.
  
c) Els vicepresidents.
  
2. No obstant això, podran crear-se totes les comissions informatives que requerisquen, tenint en compte el nombre de serveis que la Mancomunitat preste previ acord de la Junta de Govern.
  
Article 7. La Junta de Govern
  
1. La Junta de Govern és l'òrgan suprem del govern i administració de la Mancomunitat i estarà integrada pels vocals representants de cada un dels municipis associats i un secretari.
  
El nombre de vocals integrants de la Junta de Govern, ho seran en funció de la següent escala:
  
Fins a 500 habitants 1 vocal
  
De 501 a 1.000 habitants 2 vocals
  
De 1.001 a 2.000 habitants 3 vocals
  
De 2.001 a 5.000 habitants 4 vocals
  
De 5.001 a 10.000 habitants 5 vocals
  
De 10.001 a 20.000 habitants 6 vocals
  
Més de 20.000 habitants 7 vocals
  
2. Els vocals de cada municipi mancomunat seran elegits pels respectius plens, per majoria absoluta, d'entre els seus components. Si una vegada realitzada la votació no s'aconseguira l'esmentada majoria, es procedirà a una nova votació 24 hores després. Si no s'obté el quòrum necessari, quedaran elegits aquells que hagen obtingut la majoria simple dels vots emesos.
  
3. La Junta de Govern elegirà, d'entre els seus membres, el president i els dos vicepresidents que els substituïsquen en cas de vacant, absència o malaltia. La seua destitució necessitarà un acord adoptat amb el quòrum establit per l'article 47.3 de la Llei 7/1985, de 2 d'abril (per la majoria absoluta del nombre legal de membres de la Mancomunitat).
  
4. Els representants de cada municipi mancomunat tindran veu i vot en les reunions de la Junta de Govern de la Mancomunitat sense que, en cap moment, puga ponderar-se el vot dels vocals.
  
5. El mandat dels vocals coincideix amb el de les seues respectives corporacions, i perdran aquesta condició quan deixen de ser regidors o quan ho acorde el ple de l'ajuntament representat.
  
Article 8. Competències de la Junta de Govern
  
Correspon a la Junta del Govern de la Mancomunitat:
  
a) Modificació dels estatuts i dissolució, si és procedent, de la Mancomunitat.
  
b) Aprovació i modificació dels pressupostos.
  
c) Aprovació de la plantilla de personal i relació de llocs de treball.
  
d) Exercir accions en defensa dels drets de la Mancomunitat; oposar-se en assumptes litigiosos que aquesta siga demandada i interposar tota classe de recursos en assumptes de qualsevol classe, grau o jurisdicció.
  
e) Aprovar, revisar, adquirir i alienar el patrimoni de la Mancomunitat, així com la revisió de l'inventari.
  
f) Aprovació d'ordenances, censures de comptes, reconeixement de crèdits, operacions de crèdits, concessions de quitacions i esperes, i qualsevol classe de compromisos econòmics.
  
g) Aprovació de la determinació dels recursos propis de caràcter tributari.
  
h) Aprovar plans i projectes necessaris per a l'establiment, desenvolupament i gestió d'obres, serveis o activitats previstes com a fins de la Mancomunitat.
  
i) Admissió i separació de membres de la Mancomunitat.
  
j) Nomenament de secretari, interventor i dipositari, i imposició de les correccions disciplinàries al personal de la Mancomunitat que comporten destitució o separació del servei.
  
k) Establiment de mèrits per als concursos de funcionaris d'habilitació nacional.
  
l) Aprovació de les bases que regiran les proves d'accés a la funció pública de la Mancomunitat.
  
m) Delegar el president per a les facultats que crega convenients i sempre que no siguen atribuïbles exclusivament a la Junta de Govern.
  
n) Determinar la forma de gestionar els serveis.
  
o) Elegir i destituir el president.
  
p) Fixar anualment les aportacions econòmiques dels municipis integrants de la Mancomunitat establides en l'article 17 d'aquests estatuts.
  
q) Totes les que la legislació atribueix al ple dels ajuntaments per al compliment dels seus fins.
  
Article 9. El president
  
1. El president de la Mancomunitat serà elegit per la Junta de Govern de la Mancomunitat, entre els vocals membres de la Junta, per majoria absoluta.
  
2. Podran ser elegits per a la presidència tots i cadascun dels vocals que integren la Junta de Govern.
  
3. Si cap candidat obté majoria absoluta en la primera votació, es realitzarà 24 hores després una segona votació, i resultarà elegit aquell que obtinga major nombre de vots. En cas d'empat, resultarà elegit el de major edat.
  
4. Per a la destitució del president se seguirà el mateix procediment que l'establit en la legislació vigent per a la destitució de l'alcalde.
  
Article 10. Competències del president
  
1. Corresponen al president de la Mancomunitat les següents competències:
  
a) Dirigir el govern i l'administració de la Mancomunitat.
  
b) Convocar, presidir i alçar les sessions de la Junta de Govern, i de qualssevol altres òrgans de la Mancomunitat.
  
c) Decidir els empats amb vot de qualitat, una vegada realitzada la segona votació, i si persistira l'empat.
  
d) Dirigir, inspeccionar i impulsar els serveis, obres i activitats de la Mancomunitat.
  
e) Ordenar pagaments, retre comptes i administrar els fons i béns de la Mancomunitat.
  
f) Retre anualment els comptes d'administració del patrimoni.
  
g) Disposar de les despeses dins dels límits de la seua competència.
  
h) Exercir la direcció superior de personal de la Mancomunitat.
  
i) Formular el projecte del pressupost de la Mancomunitat.
  
j) Contractar obres, serveis i subministraments, dins dels límits establits per la legislació vigent per a l'alcalde, d'acord amb el procediment legalment establit.
  
k) Ostentar la representació de la Mancomunitat en tota classe d'actes i negocis jurídics.
  
l) Atorgar poders a procuradors per a comparéixer en judici i fora d'aquest.
  
m) Exercir accions judicials i administratives en cas d'urgència.
  
n) Totes aquelles que la normativa de règim local atribueix a l'alcalde per al compliment de les competències que té assignades, així com les no atribuïdes específicament a un altre òrgan.
  
2. El president pot delegar l'exercici de les seues competències, excepte la de convocar i presidir les sessions de la Junta de Govern i les enumerades en els apartats a), h) i l).
  
Article 11. El vicepresident
  
El president designarà un o diversos vicepresidents, en nombre màxim de dos, que el substituiran per l'ordre del seu nomenament en cas d'absència, vacant o malaltia. D'aquests nomenaments s'informarà a la Junta de Govern en la primera sessió que es realitze.
  
Capítol IV
  
Funcionament
  
Article 12. Règim de sessions de la Junta de Govern
  
1. La Junta de Govern funciona en règim de sessions ordinàries, de periodicitat preestablida, i extraordinària.
  
2. La Junta de Govern celebrarà sessió ordinària com a mínim una vegada al trimestre. Dins d'aquest límit, correspon al ple decidir la periodicitat d'aquestes sessions i els dies i les hores de la realització, mitjançant acord adoptat en sessió extraordinària, que haurà de convocar el president dins dels 30 dies següents al de la sessió constitutiva. Les sessions extraordinàries es faran quan així ho decidisca el president o ho sol·licite, almenys, una quarta part del nombre legal de vocals. En aquest últim cas, la realització de la sessió no podrà demorar-se més de dos mesos des que foren sol·licitades.
  
3. Les sessions de la Junta de Govern han de convocar-se almenys amb cinc dies hàbils d'antelació. En la citació es farà constar l'ordre del dia.
  
4. La Junta de Govern es constitueix vàlidament amb l'assistència d'un terç del nombre legal de membres d'aquest, que mai no podrà ser inferior a tres. Aquest quòrum ha de mantenir-se al llarg de tota la sessió.
  
5. En tot cas, es requereix l'assistència del president i del secretari de la Mancomunitat, o dels qui legalment els substituïsquen.
  
Article 13. Sistema d'acords
  
1. Els acords de la Junta de Govern s'adopten, per regla general, per majoria simple dels membres presents. Hi ha majoria simple quan els vots afirmatius són més que els negatius.
  
2. És necessari el vot favorable de la majoria absoluta del nombre legal de membres de la Junta de Govern per a l'adopció dels acords en les següents matèries:
  
a) Elecció i destitució del president.
  
b) Proposta de modificació o ampliació dels estatuts.
  
c) Imposició i ordenació dels recursos propis de caràcter tributari.
  
d) Aprovació d'operacions financeres o de crèdit i concessions de quitacions i esperes, quan l'import excedisca del 5% dels recursos ordinaris del seu pressupost.
  
e) Determinació de la forma de gestió del servei.
  
f) Fixar anualment les aportacions econòmiques dels municipis integrants de la Mancomunitat establides en l'article 17 dels estatuts.
  
g) Acordar la dissolució de la Mancomunitat, previs els tràmits oportuns, i nomenar els vocals membres de la comissió liquidadora i aprovar la proposta efectuada per aquesta.
  
h) Qualsevol altra matèria que es dispose en aquests estatuts o en la legislació del règim local aplicable.
  
Article 14. Habilitats nacionals
  
1. De conformitat amb allò que s'ha establit en el Decret 159/1997, de 29 d'abril, del Govern Valencià, en l'article 16.2, la Mancomunitat sol·licitarà ser eximida de l'obligació de mantenir els llocs reservats a habilitats nacionals.
  
2. Les funcions reservades a aquests funcionaris s'exerciran a través de funcionari o funcionaris amb habilitació de caràcter nacional d'alguns dels municipis que la integren o mitjançant el sistema d'acumulació a altres secretaries.
  
3. A fi de garantir l'exercici de les funcions reservades en l'expedient d'exempció es concretarà el sistema elegit.
  
4. En qualsevol cas, les funcions a exercir seran les següents:
  
a) Coordinació i organització de tots els serveis administratius i tècnics.
  
b) La fe pública administrativa dels actes dels òrgans de la Mancomunitat i l'expedició de certificats basant-se en antecedents documentals.
  
c) La secretaria de tots els òrgans col·legiats i de la presidència. Com a tal assistirà a les sessions i reunions amb veu i sense vot i redactarà les actes i resolucions, i tindrà cura especialment de la conservació dels textos autèntics.
  
d) L'assessorament jurídic, econòmic i administratiu de la Mancomunitat i de cadascun dels seus òrgans.
  
e) Les tasques d'interventor.
  
f) En general, les altres funcions establides en aquests estatuts i les que als ajuntaments correspon al secretari.
  
Article 15. Personal
  
1. La resta de personal de la Mancomunitat serà seleccionat mitjançant sistemes d'oposició, concurs i concurs oposició, i es respectaran en tot cas els principis constitucionals d'igualtat, publicitat, mèrit i capacitat.
  
2. Fins a la provisió de les places convocades, aquestes podran cobrir-se interinament amb personal laboral de caràcter temporal, segons les seues funcions, per les persones que, respectant els principis assenyalats en l'apartat anterior, siguen oportunament seleccionades.
  
3. Les vacants hauran de ser objecte d'oferta d'ocupació en el primer trimestre de cada any.
  
4. El nomenament i règim del personal eventual, si és procedent, serà idèntic al previst per a les corporacions locals per la legislació vigent.
  
Capítol V
  
Finançament
  
Article 16. Recursos financers
  
La hisenda de la Mancomunitat està constituïda pels següents recursos:
  
a) Ingressos de dret privat.
  
b) Subvencions i altres ingressos de dret públic.
  
c) Taxes per la prestació de serveis o la realització d'activitats de la seua competència.
  
d) Els procedents d'operacions de crèdit.
  
e) Les aportacions dels municipis mancomunats.
  
f) Participació en els impostos de l'estat i de les comunitats autònomes que s'establisquen al seu favor.
  
g) Qualsevol altre recurs que s'establisca en favor de les mancomunitats per les disposicions legals que es dicten.
  
Article 17. Aportacions econòmiques/quota
  
1. Les aportacions dels municipis de la Mancomunitat tenen la consideració de despeses forçoses per a les entitats mancomunades.
  
2. Els pagaments de les aportacions econòmiques dels municipis es realitzarà en la forma i els terminis que determinen la Junta de Govern.
  
En el cas que algun municipi es retarde en el pagament de la quota en més d'un trimestre, el president requerirà el seu pagament en el termini de 20 dies. Transcorregut aquest termini sense haver satisfet el deute, el president podrà sol·licitar dels òrgans de l'administració central, autonòmica o provincial, la retenció de les quotes pendents, a càrrec de les quantitats que per qualsevol concepte foren liquidades a favor de l'ajuntament deutor a fi que se les entregue a la Mancomunitat.
  
3. Aquesta retenció és autoritzada expressament pels ajuntaments, mancomunats en el moment d'aprovació d'aquests estatuts, sempre que s'acompanye el certificat de descobert corresponent en cada cas.
  
4. El manteniment reiterat en situació de deutor a la Mancomunitat per part d'una entitat local serà causa suficient per a procedir a la seua separació definitiva i es podran reclamar les quantitats degudes i les despeses derivades de conformitat amb els apartats 2 i 3 d'aquest article.
  
Article 18. Pressupost
  
1. La Mancomunitat aprovarà anualment un pressupost de conformitat amb allò que s'ha disposat en la legislació de règim local vigent.
  
2. El pressupost constitueix l'expressió xifrada, conjunta i sistemàtica de les obligacions que, com a màxim, poden reconéixer, i dels drets amb venciment o que es prevegen realitzar durant el corresponent exercici econòmic.
  
3. S'inclouran en el pressupost les inversions que es puguen realitzar, així com les fonts de finançament d'aquesta.
  
Article 19. Patrimoni
  
1. El patrimoni de la Mancomunitat estarà integrat per tota classe de béns, drets i accions que legítimament adquirisquen, bé en el moment de la seua constitució o amb posterioritat. Amb aquesta finalitat haurà de formar-se un inventari de conformitat amb allò que s'ha disposat en les disposicions vigents en la matèria.
  
2. La participació de cada entitat mancomunada en aquest patrimoni es fixarà tant inicialment, com d'ara endavant, en funció del nombre d'habitants de dret de cada entitat, segons l'últim padró municipal.
  
No obstant això, i ateses les característiques de les aportacions a la Mancomunitat, podran ser tinguts en compte altres factors de ponderació.
  
Capítol VI
  
Duració. Modificació d'estatuts
  
Separació i integració de membres
  
Article 20. Termini de vigència
  
La Mancomunitat es constitueix per temps indefinit tenint en compte el caràcter permanent dels fins que n'han motivat la creació.
  
Article 21. Modificació d'estatuts
  
1. La proposta de modificació d'estatuts serà aprovada per la Junta de Govern, per acord adoptat per majoria absoluta dels seus membres, i s'obrirà després un termini d'informació.
  
2. Complimentats ambdós tràmits, es passarà a l'aprovació dels respectius plens dels ajuntaments mancomunats.
  
3. Adoptats els acords plenaris, es comunicarà a la Mancomunitat als efectes oportuns.
  
Article 22. Incorporació de nous membres
  
Per a la incorporació a la Mancomunitat d'un nou municipi caldrà:
  
a) El vot favorable de la majoria absoluta dels membres de la corporació interessada.
  
b) El vot favorable de la majoria absoluta dels vocals de la Junta de Govern de la Mancomunitat.
  
Article 23. Separació voluntària
  
1. Per a la separació voluntària de la Mancomunitat dels municipis que la integren serà necessari:
  
a) Que ho sol·licite la corporació interessada, previ acord de la majoria absoluta d'aquesta.
  
b) Que es troben al corrent del pagament de les seues aportacions.
  
c) Que es paguen totes les despeses que s'originen amb motiu de la seua separació i la part del passiu contret per la Mancomunitat al seu càrrec.
  
2. El municipi que pretenga separar-se de la Mancomunitat, complit allò que s'ha establit en l'apartat anterior, ho comunicarà a la Junta de Govern i aquesta haurà d'acceptar-la en el termini màxim de 2 mesos, transcorreguts els quals sense decisió expressa, s'entendrà acceptada tàcitament.
  
3. A l'acabament de l'exercici pressupostari en què es produïsca la separació del municipi que ho pretenga, es valorarà l'actiu i el passiu de la Mancomunitat, si aquest últim és superior a l'actiu, el membre que se separe haurà d'abonar la part de passiu que li corresponga en els tres exercicis següents, més l'interés legal del deute pendent.
  
4. Si en la dita valoració resulta l'actiu superior al passiu, la Mancomunitat pagarà la part que li corresponga al municipi que se separe en el termini de 10 anys. Les quantitats pendents de pagament meritaran l'interés legal corresponent a favor del municipi creditor a partir del segon any.
  
5. En el cas que l'aportació inicial estiguera constituïda pels elements del servei propis de l'Ajuntament, la Mancomunitat podrà, a la vista de les circumstàncies concurrents, fer efectiva totalment o parcialment la liquidació amb els mateixos elements aportats.
  
6. Tampoc no podran les corporacions separades, al·legar dret de propietat dels béns i serveis de la Mancomunitat, encara que radique al seu terme municipal.
  
Capítol VII
  
Dissolució
  
Article 24. Dissolució de la Mancomunitat
  
La Mancomunitat es dissoldrà per alguna de les següents causes:
  
a) Per desaparició del fi o fins per als quals fou creada.
  
b) Quan així ho acorden la Junta de Govern de la Mancomunitat i els ajuntaments mancomunats amb el vot favorable de la majoria absoluta legal dels seus membres.
  
c) Per dur-se a terme la prestació dels serveis objecte d'aquesta per l'estat, comunitat autònoma o diputació provincial.
  
Article 25. Procediment de dissolució i liquidació
  
1. Quan els ajuntaments mancomunats decidisquen dissoldre la Mancomunitat, adoptaran el corresponent acord previ en què es manifeste aquest propòsit, i per a la seua validesa es requerirà la majoria absoluta dels vots dels membres que legalment els integren.
  
2. A la vista dels acords municipals, la Junta de Govern de la Mancomunitat, en el termini de 30 dies següents a la recepció de la comunicació d'aquests, nomenarà una comissió liquidadora composta pel president i, almenys, quatre vocals. S'hi integrarà per a complir les seues funcions assessores el secretari interventor, si n'hi ha. Podrà, igualment, convocar experts determinats a les seues reunions, als efectes de sentir la seua opinió o preparar informes o dictàmens en temes concrets de la seua especialitat.
  
3. La comissió, en el termini no superior a tres mesos, farà un inventari de béns, serveis i drets de la Mancomunitat, xifrarà els recursos, càrrecs i dèbits, i relacionarà el seu personal, i proposarà, més tard, a la Junta de Govern de l'entitat l'oportuna distribució o integració d'aquests als ajuntaments mancomunats, tenint en compte els mateixos criteris que hagen servit per a la formació del patrimoni.
  
També assenyalarà el calendari d'actuacions liquidadores, que no excedirà de sis mesos.
  
4. La proposta, per a ser aprovada vàlidament, requerirà el vot favorable de la majoria absoluta dels membres de la Junta de Govern de l'entitat. Una vegada aprovada, la proposta serà vinculant per als ajuntaments mancomunats.
  
5. En tot cas, verificada la integració del personal en els respectius municipis, seran respectats tots els drets de qualsevol ordre o naturalesa que aquest tinguera a la Mancomunitat.
  
DISPOSICIÓ ADDICIONAL
  
Els registres de les diverses entitats locals mancomunades tindran la consideració de registres delegats del de la Mancomunitat amb caràcter general d'entrada, eixida i presentació de documents.
  
DISPOSICIONS TRANSITÒRIES
  
Primera
  
Dins del mes següent a l'aprovació definitiva dels estatuts, les corporacions mancomunades hauran de designar els representants que els corresponguen, i hauran de comunicar el nom i el domicili d'aquests a la Secretaria de l'Assemblea Constituent.
  
Segona
  
L'Assemblea Constituent, en termini idèntic, convocarà tots els representants de les entitats mancomunades amb l'únic objecte de constituir la Junta de Govern i nomenar el que serà el president de la Mancomunitat, i actuarà de secretari el que ho siga de l'ajuntament on es faça la sessió.
  
DISPOSICIONS FINALS
  
Primera
  
1. Després de fer-se les eleccions locals i dins del termini dels 30 dies següents a la sessió constitutiva de cadascun dels ajuntaments mancomunats, es nomenaran els vocals representants de cada ajuntament a la Mancomunitat, i s'haurà de comunicar l'acord a aquesta.
  
2. Fins a la data de constitució del nou ple, actuaran en funcions l'anterior i el seu president.
  
3. La sessió constitutiva de la Junta de Govern de la mancomunitat haurà de realitzar-se dins dels 10 dies hàbils següents a la conclusió del termini per a la designació de representants per tots els municipis mancomunats. Amb aquesta finalitat, el president en funcions, prèvies les consultes oportunes, efectuarà la convocatòria amb l'antelació establida en l'article 12.3 d'aquests estatuts. En el cas que no es realitze la convocatòria amb l'antelació necessària, la sessió constitutiva es farà a les ... hores del desé dia hàbil posterior a la conclusió del termini per a la designació de representants per tots els municipis mancomunats.
  
4. Durant el període a què es refereix el paràgraf 2, només es podrà portar a cap la gestió ordinària de la Mancomunitat.
  
Segona